PIB Headquarters
কোভিড-১৯ সংক্রান্ত পিআইবি’র প্রাত্যহিক সংবাদ
নয়াদিল্লি, ২২ সেপ্টেম্বর, ২০২০
ভারতে একদিনেই সর্বাধিক আরোগ্য লাভের সংখ্যায় রেকর্ড; দেশে গত ২৪ ঘন্টায় ১ লক্ষের বেশি রোগী সুস্থ হয়েছেন
এক অপ্রত্যাশিত অগ্রগতির প্রবণতা অব্যাহত রেখে ভারতে একদিনে এযাবৎ সর্বাধিক সংখ্যায় রেকর্ড ১ লক্ষের বেশি করোনা আক্রান্ত রোগী আরোগ্য লাভ করেছেন। দেশে গত ২৪ ঘন্টায় করোনা মুক্ত হয়েছেন ১ লক্ষ ১ হাজার ৪৬৮ জন। আরও একটি সাফল্যের মাইলফলক হিসেবে গত চারদিন ধরে দৈনিক ভিত্তিতে সর্বাধিক সংখ্যায় আরোগ্য লাভের ধারা অব্যাহত রয়েছে। অগ্রগতির এই অক্ষুণ্ণ রেখে দেশে মোট আরোগ্য লাভের সংখ্যা প্রায় ৪৫ লক্ষে  পৌঁছেছে। এর ফলে, আরোগ্য লাভের হার বেড়ে হয়েছে ৮০.৮৬ শতাংশ। দেশে গত ২৪ ঘন্টায় আরোগ্য লাভের ৭০ শতাংশই ১০টি রাজ্য / কেন্দ্রশাসিত অঞ্চল থেকে। এগুলি হল – মহারাষ্ট্র, কর্ণাটক, অন্ধ্রপ্রদেশ, উত্তরপ্রদেশ, তামিলনাড়ু, ওড়িশা, দিল্লি, কেরল, পশ্চিমবঙ্গ ও পাঞ্জাব। মহারাষ্ট্র থেকে একদিনেই সর্বাধিক সংখ্যায় আরোগ্য লাভের অগ্রগতির প্রবণতা অব্যাহত রেখে গত ২৪ ঘন্টায় আরও ৩২ হাজার রোগী করোনা মুক্ত হয়েছেন। অন্ধ্রপ্রদেশ থেকে আরোগ্য লাভ করেছেন ১০ হাজারের বেশি। দৈনিক ভিত্তিতে সর্বাধিক সংখ্যায় আরোগ্য লাভের প্রবণতা অব্যাহত থাকার দরুণ ভারত বিশ্বে আরোগ্য লাভের সংখ্যার নিরিখে সবার ওপরে রয়েছে। কেন্দ্রীয় সরকারের অতি সক্রিয়, ধারাবাহিক কৌশল গ্রহণ তথা সময়মতো চিকিৎসা পরিষেবা দানের ফলে সর্বাধিক হারে সুস্থতার সংখ্যায় অগ্রগতি অব্যাহত রয়েছে। এমনকি, সময়মতো চিকিৎসা পরিষেবা প্রদান তথা বিজ্ঞান-ভিত্তিক চিকিৎসা কৌশল গ্রহণের ফলে এই সাফল্য অর্জিত হয়েছে। কেন্দ্রীয় স্বাস্থ্য ও পরিবারকল্যাণ মন্ত্রক নতুন দিল্লির এইমস প্রতিষ্ঠানের সঙ্গে সহযোগিতায় রাজ্য ও কেন্দ্রশাসিত অঞ্চলের হাসপাতালগুলিতে আইসিইউ বিভাগের দায়িত্বে থাকা চিকিৎসকদের দক্ষতার মান বাড়ানোর জন্য জাতীয় স্তরে কোভিড-১৯ মোকাবিলায় ই-আইসিইউ কর্মসূচি পরিচালনা করে আসছে। এই কর্মসূচির অঙ্গ হিসেবে সপ্তাহের মঙ্গল ও শুক্রবার চিকিৎসকদের সঙ্গে নিয়ে টেলি-পরামর্শ আয়োজন করা হচ্ছে। এখনও পর্যন্ত ২৮টি রাজ্য / কেন্দ্রশাসিত অঞ্চলের ২৭৮টি হাসপাতালে ই-আইসিইউ কর্মসূচির আয়োজন করা হয়েছে।
বিস্তারিত বিবরণের জন্য https://pib.gov.in/PressReleasePage.aspx?PRID=1657597 – এই লিঙ্কে ক্লিক করুন।
প্রধানমন্ত্রী আগামীকাল সাতটি সর্বাধিক প্রভাবিত রাজ্য / কেন্দ্রশাসিত অঞ্চলে কোভিড-১৯ পরিস্থিতি এবং সংক্রমণ নিয়ন্ত্রণ প্রতিরোধ প্রস্তুতি পর্যালোচনা করবেন
প্রধানমন্ত্রী শ্রী নরেন্দ্র মোদী আগামীকাল  সাতটি সর্বাধিক প্রভাবিত রাজ্য ও কেন্দ্রশাসিত অঞ্চলের মুখ্যমন্ত্রী তথা স্বাস্থ্যমন্ত্রীদের সঙ্গে বর্তমান কোভিড-১৯ পরিস্থিতি এবং সেখানে সংক্রমণ প্রতিরোধ নিয়ন্ত্রণে গৃহীত পদক্ষেপগুলি সম্পর্কে এক উচ্চস্তরীয় ভার্চ্যুয়াল বৈঠক করবেন। এই রাজ্য / কেন্দ্রশাসিত অঞ্চলগুলি হল মহারাষ্ট্র, অন্ধ্রপ্রদেশ, কর্ণাটক, উত্তরপ্রদেশ, তামিলনাড়ু, দিল্লি ও পাঞ্জাব। উল্লেখ করা যেতে পারে, দেশে মোট করোনা আক্রান্তের ৭৩ শতাংশের বেশি এই সাতটি রাজ্য / কেন্দ্রশাসিত অঞ্চলের বাসিন্দা। এমনকি, এই সাতটি রাজ্যে করোনায় আক্রান্তের সংখ্যাও ৬৫.৫ শতাংশ এবং ৭৭ শতাংশ মৃত্যুই ঘটেছে এই রাজ্য / কেন্দ্রশাসিত অঞ্চলগুলিতে। পাঁচটি রাজ্যের পাশাপাশি, পাঞ্জাব ও দিল্লিতেও সম্প্রতি করোনায় সংক্রমণের হার বেড়েছে। মহারাষ্ট্র, পাঞ্জাব ও দিল্লি থেকে ২ শতাংশের বেশি মৃত্যুর খবর মিলেছে। পাঞ্জাব ও উত্তরপ্রদেশ বাদে এই রাজ্য / কেন্দ্রশাসিত অঞ্চলগুলিতে আক্রান্তের হার জাতীয় গড় ৮.৫২ শতাংশের তুলনায় বেশি।
বিস্তারিত বিবরণের জন্য https://pib.gov.in/PressReleasePage.aspx?PRID=1657615 – এই লিঙ্কে ক্লিক করুন।
প্রধানমন্ত্রী ফিটনেসের ব্যাপারে প্রবল উৎসাহী ব্যক্তিদের সঙ্গে মতবিনিময় করবেন; ফিট ইন্ডিয়া অভিযানের প্রথম বার্ষিকী উপলক্ষে ফিট ইন্ডিয়া ডায়লগ আয়োজন করা হচ্ছে
এক অভিনব উদ্যোগের অঙ্গ হিসেবে প্রধানমন্ত্রী শ্রী নরেন্দ্র মোদী আগামী ২৪ তারিখ ফিট ইন্ডিয়া অভিযানের প্রথম বার্ষিকী উদযাপন উপলক্ষে দেশের সাধারণ নাগরিক সহ ফিটনেসের ব্যাপারে প্রবল উৎসাহী এমন কয়েকজন ব্যক্তির সঙ্গে অনলাইনে ফিট ইন্ডিয়া ডায়লগ অনুষ্ঠানে মতবিনিময় করবেন। এই মতবিনিময় অনুষ্ঠানে ফিটনেসের ব্যাপারে নজির স্থাপন করেছেন এমন কয়েকজন ব্যক্তিত্বও তাঁদের ফিটনেস সংক্রান্ত বিভিন্ন উপদেশ ও পরামর্শ সকলের সঙ্গে ভাগ করে নেবেন। এমনকি, প্রধানমন্ত্রীও ফিটনেস এবং সুস্বাস্থ্যের ব্যাপারে তাঁর চিন্তাভাবনা জনসমক্ষে তুলে ধরবেন। অনলাইন এই মতবিনিময় অনুষ্ঠানে ফিটনেসের দিক থেকে নজির সৃষ্টিকারী যে সমস্ত ব্যক্তি অংশগ্রহণ করবেন তাঁদের মধ্যে রয়েছেন বিরাট কোহলি, মিলিন্দ সোমন, ঋতুজা দিভেকর প্রমুখ। কোভিডের সময় ফিটনেস দৈনন্দিন জীবনের অন্যতম গুরুত্বপূর্ণ অঙ্গ হয়ে উঠেছে। তাই এই মতবিনিময় অনুষ্ঠানে পুষ্টি সার্বিক কল্যাণ এবং ফিটনেস সংক্রান্ত বিভিন্ন বিষয় নিয়ে অর্থবহ আলোচনা হবে।
বিস্তারিত বিবরণের জন্য https://pib.gov.in/PressReleasePage.aspx?PRID=1657626 – এই লিঙ্কে ক্লিক করুন।
আইআইটি গুয়াহাটির সমাবর্তনে ভাষণ দিলেন প্রধানমন্ত্রী
প্রধানমন্ত্রী শ্রী নরেন্দ্র মোদী আইআইটি গুয়াহাটির সমাবর্তনে ভিডিও কনফারেন্সের মাধ্যমে আজ বক্তব্য রেখেছেন। ‘জ্ঞানং বিজ্ঞান সহিতং যজ্ঞনাত্বা মোক্ষসে শুভাত’- এই শ্লোক উদ্ধৃত করে প্রধানমন্ত্রী বলেছেন, বিজ্ঞান সহ সকল জ্ঞানের মূল উদ্দেশ্য বিভিন্ন সমস্যার সমাধান করা। আইআইটির মতো প্রতিষ্ঠানগুলি আজ যেভাবে উন্নতি করছে প্রধানমন্ত্রী তার জন্য গর্ব অনুভব করেন। তিনি বলেছেন, উদ্ভাবনের এই শক্তি আমাদের দেশকে ১ হাজার বছর ধরে সজীব করে রেখেছে। প্রধানমন্ত্রী দেশের যুব সম্প্রদায়কে ভবিষ্যতের জন্য প্রস্তুত ও যুগোপযোগী হওয়ার আহ্বান জানিয়েছেন। তিনি বলেছেন, তাঁদের স্বপ্ন ও উচ্চাকাঙ্খা ভারতের ভবিষ্যৎ গঠন করবে। আইআইটি গুয়াহাটির এই লক্ষ্যে গৃহীত উদ্যোগগুলির বিষয়ে তিনি সন্তোষ প্রকাশ করেছেন।
বিস্তারিত বিবরণের জন্য https://pib.gov.in/PressReleasePage.aspx?PRID=1657779 – এই লিঙ্কে ক্লিক করুন।
আইআইটি গুয়াহাটির সমাবর্তন অনুষ্ঠানে প্রধানমন্ত্রীর ভাষণের মূল অংশ
বিস্তারিত বিবরণের জন্য https://pib.gov.in/PressReleasePage.aspx?PRID=1657710 – এই লিঙ্কে ক্লিক করুন।
রাষ্ট্রসঙ্ঘের সাধারণ অধিবেশনে প্রধানমন্ত্রীর ভাষণ
প্রধানমন্ত্রী শ্রী নরেন্দ্র মোদী আজ ভিডিও কনফারেন্সের মাধ্যমে রাষ্ট্রসঙ্ঘের সাধারণ অধিবেশনে ভাষণ দেন। এই উপলক্ষে প্রধানমন্ত্রী বলেন, মানব ইতিহাসে প্রথমবার সমগ্র বিশ্বের জন্য ৭৫ বছর আগে একটি প্রতিষ্ঠানের গোড়াপত্তন হয়েছিল। সেইসঙ্গে, যুদ্ধের বিভীষিকাকে দূরে সরিয়ে এক নতুন আশাও সঞ্চারিত হয়েছিল। তিনি আরও বলেন, রাষ্ট্রসঙ্ঘ সনদের এক প্রতিষ্ঠাতা স্বাক্ষরকারী দেশ হিসেবে ভারত রাষ্ট্রসঙ্ঘের সেই মহান উদ্দেশ্যগুলিকেই প্রতিফলিত করে যার মমার্থ হল 'বসুধৈব কুটুম্বকম' বা সমগ্র বিশ্বই এক পরিবার।
বিস্তারিত বিবরণের জন্য https://pib.gov.in/PressReleasePage.aspx?PRID=1657623 – এই লিঙ্কে ক্লিক করুন।
কোভিড-১৯ মহামারীর প্রেক্ষিতে বিশ্ববিদ্যালয়ের প্রথম বর্ষের নিম্ন স্নাতক এবং স্নাতকোত্তর পর্যায়ের ছাত্রছাত্রীদের জন্য শিক্ষাবর্ষ সম্পর্কিত ইউজিসি-র নীতি-নির্দেশিকা
কেন্দ্রীয় শিক্ষা মন্ত্রী শ্রী রমেশ পোখরিয়াল ‘নিশাঙ্ক’ আজ কোভিড-১৯ মহামারীর প্রেক্ষিতে ২০২০-২১ শিক্ষাবর্ষে বিশ্ববিদ্যালয়ের নিম্ন স্নাতক ও স্নাতকোত্তর পর্যায়ের প্রথম বর্ষের ছাত্রছাত্রীদের জন্য শিক্ষাবর্ষ সম্পর্কিত বিশ্ববিদ্যালয় মঞ্জুরি কমিশনের নীতি-নির্দেশিকার কথা ঘোষণা করেছেন। কমিশনের গতকাল এক বৈঠকে বর্তমান কোভিড-১৯ মহামারীর বিষয়টিকে বিবেচনায় রেখে বিশ্ববিদ্যালয়ের নিম্ন স্নাতক ও স্নাতকোত্তর পর্যায়ের প্রথম বর্ষের ছাত্রছাত্রীদের জন্য শিক্ষাবর্ষ সম্পর্কিত নীতি-নির্দেশিকা অনুমোদন করে। জারি হওয়া নীতি-নির্দেশিকা অনুযায়ী, ২০২০-২১ শিক্ষাবর্ষে প্রথম বর্ষের অধ্যায়নের জন্য ছাত্র ভর্তির প্রক্রিয়া আগামী অক্টোবর মাসের শেষ নাগাদ সম্পূর্ণ করতে হবে। খালি আসনগুলিতে ছাত্রভর্তির প্রক্রিয়া ৩০শে নভেম্বরের মধ্যে শেষ করতে হবে। প্রথম বর্ষের ছাত্রছাত্রীদের জন্য ২০২০-২১ শিক্ষাবর্ষ শুরু হবে আগামী পয়লা নভেম্বর থেকে।
বিস্তারিত বিবরণের জন্য https://pib.gov.in/PressReleasePage.aspx?PRID=1657732 – এই লিঙ্কে ক্লিক করুন।
২০২১-২২ বিপণন মরশুমে রবিশস্যের ন্যূনতম সহায়ক মূল্যে মন্ত্রিসভার অনুমোদন
প্রধানমন্ত্রী শ্রী নরেন্দ্র মোদীর পৌরহিত্যে কেন্দ্রীয় মন্ত্রিসভার অর্থনৈতিক বিষয় সংক্রান্ত কমিটির বৈঠকে ২০২১-২২ বিপণন মরশুমে গুরুত্বপূর্ণ সমস্ত রবিশস্যের ন্যূনতম সহায়ক মূল্য বৃদ্ধির প্রস্তাব অনুমোদিত হয়েছে। স্বামীনাথন কমিশনের সুপারিশের ভিত্তিতে ন্যূনতম সহায়ক মূল্যে এই বৃদ্ধি। পুষ্টি চাহিদা পূরণ এবং ক্রমপরিবর্তনশীল খাদ্যাভাস তথা ডালশস্য ও তৈলবীজ উৎপাদনে স্বনির্ভরতা অর্জনের লক্ষ্যে সরকার রবিশস্যগুলির তুলনামূলক উচ্চ হারে ন্যূনতম সহায়ক মূল্য স্থির করেছে। ন্যুনতম সহায়ক মূল্যে লেনটিন শস্যের জন্য ক্যুইন্টাল প্রতি সর্বাধিক ৩০০ টাকা, ছোলা, সর্ষে এবং রাই সর্ষের জন্য ক্যুইন্টাল প্রতি ২২৫ টাকা তথা সাফ্লাওয়ারের জন্য ক্যুইন্টাল প্রতি ১১২ টাকা ন্যূনতম সহায়ক মূল্য স্থির হয়েছে। এছাড়াও, বার্লি ও গমের ক্ষেত্রে যথাক্রমে ক্যুইন্টাল প্রতি ৭৫ টাকা ও ৫০ টাকা ন্যূনতম সহায়ক মূল্যে সংযোজনের কথা ঘোষণা করা হয়েছে। শস্য চাষে বৈচিত্র্য আনতে উৎসাহিত করার জন্যই লাভের বিষয়টিকে বিবেচনায় রেখেই পৃথক পৃথক সহায়ক মূল্য স্থির করা হয়।
বিস্তারিত বিবরণের জন্য https://pib.gov.in/PressReleasePage.aspx?PRID=1657423 – এই লিঙ্কে ক্লিক করুন।
বস্ত্র শিল্পে কোভিড-১৯ মহামারীর প্রভাব
বস্ত্র শিল্প হল অংসগঠিত ক্ষেত্র। কোভিড মহামারীর কারণে বস্ত্র শিল্পে বিরূপ প্রতিক্রিয়া থেকে বেরিয়ে আসার জন্য সরকার বিশেষ ব্যবস্থা নিয়েছে। ভারতীয় রেশম শিল্পে কোভিড-১৯ মহামারীর প্রভাব শীর্ষক একটি প্রতিবেদন প্রকাশ করা হয়েছে। এই শিল্পের উৎপাদন, রেশম গুটি, কাঁচা রেশমের দাম, পরিবহনের সমস্যা, দক্ষ কর্মীর অপ্রতুলতা, উৎপাদিত সামগ্রীর বিক্রি, কার্যকর মূলধনের সমস্যা, আমদানি-রপ্তানীর সুযোগ হ্রাস ছাড়াও নানা রকমের বিধি-নিষেধের ফলে এই শিল্প আজ সংকটের সম্মুখীন। গত ৩ মাসে কোভিড-১৯এর সময়ে পাট শিল্পের অবস্থার খানিকটা উন্নতি হয়েছে। জুন মাসে ২.৭৫টি, জুলাই মাসে ৩.৫৯টি এবং আগস্ট মাসে ৩.৫২টি গাটের অর্ডার পাওয়া গেছে। মিলগুলিকে জুন মাসে ১.৭৮টি, জুলাই মাসে ২.৪৮টি এবং আগস্ট মাসে ২.৩২টি গাট সরবরাহ করা হয়েছে।
বিস্তারিত বিবরণের জন্য https://pib.gov.in/PressReleasePage.aspx?PRID=1657698 – এই লিঙ্কে ক্লিক করুন।
মহামারীর সময় অঙ্গনওয়াড়ি কর্মী, মহিলা ও শিশুদের জন্য সামাজিক নিরাপত্তা
সারা দেশ জুড়ে কোভিড-১৯ মহামারীর দরুণ প্রতিকূল পরিস্থিতির বিষয়টিকে বিবেচনায় রেখে ৫১-৫৯ বছর বয়সী অঙ্গনওয়াড়ি কর্মী/অঙ্গনওয়াড়ি সহায়িকাদের জন্য জীবন বিমার মেয়াদ ৩০ হাজার টাকা থেকে বাড়িয়ে ২ লক্ষ টাকা করা হয়েছে। এছাড়াও, অঙ্গনওয়াড়ি কর্মী/সহায়িকাদের জন্য উপরোক্ত সামাজিক সুরক্ষা বিমা কর্মসূচিটি পরিবর্তন করে গত পয়লা এপ্রিল থেকে ফুল প্রিমিয়াম বা পূর্ণাঙ্গ প্রিমিয়াম বাবদ মাশুল মেটানো ব্যবস্থার আওতায় নিয়ে আসা হয়েছে। কোভিড মহামারীর সময় রাজ্য সরকার ও কেন্দ্রশাসিত অঞ্চলগুলিকে স্কুল বন্ধ থাকাকালীন সময়ে সমস্ত ছাত্রছাত্রীদের খাদ্য নিরাপত্তা ব্যবস্থার আওতায় নিয়ে আসার পরামর্শ দেওয়া হয়।
বিস্তারিত বিবরণের জন্য https://pib.gov.in/PressReleasePage.aspx?PRID=1657677 – এই লিঙ্কে ক্লিক করুন।
মহামারীর সময় নির্বাচন আয়োজন – নির্বাচন কমিশনের ওয়েবিনারে বিভিন্ন দেশ গুরুত্বপূর্ণ মতামত বিনিময় করলো
ভারতের মুখ্য নির্বাচন কমিশনার শ্রী সুনীল অরোরা বিশ্ব জুড়ে নির্বাচন পরিচালনা কর্তৃপক্ষগুলিকে সময় মতো, অবাধ, সুষ্ঠু ও অংশগ্রহণমূলক নির্বাচন আয়োজনে অঙ্গীকার গ্রহণ করার আহ্বান জানিয়েছেন। কোভিড-১৯ এর সময় নির্বাচন আয়োজনে বিভিন্ন বিষয়, চ্যালেঞ্জ ও প্রোটোকল সম্পর্কিত আন্তর্জাতিক স্তরের এক ওয়েবিনারের সমাপ্তি অনুষ্ঠানে ভাষণ দিতে গিয়ে গতকাল শ্রী অরোরা নির্বাচনের সময় উদ্ভূত বিভিন্ন চ্যালেঞ্জের কথা উল্লেখ করেন। তিনি জোর দিয়ে বলেন, কোভিড-১৯ এর আবহে অবাধ ও সুষ্ঠু নির্বাচন আয়োজন করাই নয়, সেই সঙ্গে নির্বাচক মন্ডলীর সুরক্ষার বিষয়টিও নিশ্চিত করা জরুরি।
বিস্তারিত বিবরণের জন্য https://pib.gov.in/PressReleasePage.aspx?PRID=1657511 – এই লিঙ্কে ক্লিক করুন।
মহিলাদের ওপর গ্রার্হ্যস্থ হিংসার ঘটনা বৃদ্ধি
কোভিড-১৯ মহামারীর দরুণ লকডাউন শুরুর সময় থেকে জাতীয় মহিলা কমিশন যে সমস্ত মহিলা গার্হ্যস্থ হিংসার শিকার হয়েছেন, তাঁদের নির্ভয়ে এগিয়ে আসার জন্য বৈদ্যুতিন ও সামাজিক মাধ্যমগুলিতে এক সচেতনতামূলক কর্মসূচির সূচনা করে। এছাড়াও, নিয়মিত পদ্ধতিগুলির মাধ্যমে অভিযোগ নথিভুক্ত করা সহ জাতীয় মহিলা কমিশন গত ১০ই এপ্রিল একটি হোয়াটসঅ্যাপ নম্বর  চালু করে। মহিলাদের সুরক্ষা ও নিরাপত্তার বিষয়টিতে সর্বোচ্চ অগ্রাধিকার দিয়ে কেন্দ্রীয় সরকার গত ছয় মাসে একাধিক উদ্যোগ নিয়েছে। রাজ্যসভায় আজ এক লিখিত জবাবে এই তথ্য দেন কেন্দ্রীয় মহিলা ও শিশু কল্যাণ মন্ত্রী শ্রীমতী স্মৃতি জুবিন ইরানি।
বিস্তারিত বিবরণের জন্য https://pib.gov.in/PressReleasePage.aspx?PRID=1657678 – এই লিঙ্কে ক্লিক করুন।
কোভিড-১৯ সময়কালে আরটিআই-এর কাজ মসৃণভাবে চলেছে : ডঃ জীতেন্দ্র সিং
কেন্দ্রীয় উত্তর-পূর্বাঞ্চল উন্নয়ন দপ্তরের স্বাধীন দায়িত্বপ্রাপ্ত, প্রধানমন্ত্রীর দপ্তর, কর্মীবর্গ, গণ অভিযোগ, পেনশন, আণবিক শক্তি এবং মহাকাশ দপ্তরের প্রতিমন্ত্রী ডঃ জীতেন্দ্র সিং বলেছেন, কোভিড-১৯ মহামারীর মধ্যেও কেন্দ্রীয় তথ্য কমিশন প্রযুক্তির নিবিড় ব্যবহারে অডিও/ভিডিও সুবিধার মাধ্যমে বিভিন্ন অভিযোগের শুনানি পর্ব চালিয়ে যাচ্ছে। রাজ্যসভায় আজ লিখিত জবাবে তিনি একথা জানিয়েছেন। শ্রী সিং বলেন, চলতি বছরের মার্চ থেকে ১৭ই সেপ্টেম্বর পর্যন্ত কেন্দ্রীয় তথ্য কমিশন অনলাইনের মাধ্যমে ৪,৪৯১টি অনুরোধ প্রক্রিয়ার কাজ হয়েছে।
বিস্তারিত বিবরণের জন্য https://pib.gov.in/PressReleasePage.aspx?PRID=1657765 – এই লিঙ্কে ক্লিক করুন।
পিআইবি’র আঞ্চলিক কার্যালয় থেকে প্রাপ্ত তথ্য
• চন্ডীগড় : কেন্দ্রশাসিত এই অঞ্চলের প্রশাসক শিক্ষা সচিবকে নির্দেশ দিয়ে বলেছেন যে, নবম ও দশম শ্রেণীর ছাত্রছাত্রীরা যখন তাদের অভিভাবকের অনুমতি নিয়ে স্কুল আসছে, তখন কেন্দ্রীয় সরকারের যাবতীয় নীতি-নির্দেশকা কঠোরভাবে মেনে চলার বিষয়টি সুনিশ্চিত করতে হবে।
• পাঞ্জাব : রাজ্য সরকার স্কুল পড়ুয়াদের জন্য শরীর শিক্ষার বিষয়টি পাঠ্যসূচিতে রাখা বাধ্যতামূলক করেছে। কোভিড-১৯ পরবর্তী সময়ে বিদ্যালয়গুলি চালু হওয়ার পর এই সিদ্ধান্ত কার্যকর করা হবে।
• অরুণাচল প্রদেশ : রাজ্যে গত ২৪ ঘন্টায় নতুন করে ২১০ জন করোনায় সংক্রমিত হয়েছেন। এর মধ্যে ইটানগর রাজধানী অঞ্চল থেকে ১০১ জন আক্রান্ত হয়েছেন বলে খবর।
• আসাম : রাজ্যে গত ২৪ ঘন্টায় ১ হাজার ৭৯৫ জন রোগী করোনা মুক্ত হয়েছেন। করোনায় আক্রান্তের সংখ্যা ১ লক্ষ ৫৯ হাজার ছাড়িয়েছে। নিশ্চিতভাবে করোনায় আক্রান্ত হয়েছেন ২৯ হাজার ৬০৯ জন।
• মণিপুর : রাজ্যে আরও ১১৬ জনের সংক্রমিত হওয়ার খবর মেলায় করোনায় আক্রান্তের সংখ্যা বেড়ে ৯ হাজার ১০ হয়েছে। সুস্থতার হার ৭৬ শতাংশ। নিশ্চিতভাবে করোনায় আক্রান্ত হয়েছেন ২ হাজার ১১৩ জন।
• মেঘালয় : রাজ্যে নিশ্চিতভাবে করোনায় আক্রান্তের সংখ্যা ২ হাজার ১৬৯। এখনও পর্যন্ত সুস্থ হয়েছেন ২ হাজার ৫২৭ জন।
• মিজোরাম : রাজ্যে গতকাল আরও ১০৭ জনের সংক্রমিত হওয়ার খবর মেলায় করোনায় আক্রান্তের সংখ্যা বেড়ে ১ হাজার ৬৯২ হয়েছে। নিশ্চিতভাবে করোনায় আক্রান্ত হয়েছেন ৬৮০ জন।
• নাগাল্যান্ড : রাজ্যে মোট করোনায় আক্রান্তের ২ হাজার ৬১৪ জন সশস্ত্র বাহিনী ও পুলিশ কর্মী রয়েছেন। কোহিমা জেলায় নতুন করে আক্রান্তের সংখ্যা বৃদ্ধি পাওয়ায় জেলা প্রশাসন একাধিক এলাকা সীল করে দিয়েছে।
• কেরল : সর্বশেষ প্রতিবেদন অনুযায়ী, রাজ্যে নমুনা পরীক্ষায় আক্রান্তের হার বেড়ে ৯.১ শতাংশ হয়েছে, যা জাতীয় গড় হার ৮.৭ শতাংশের তুলনায় বেশি। এদিকে রাজ্যে গতকাল আরও ২ হাজার ৯১০ জন করোনায় আক্রান্ত হয়েছেন। বর্তমানে ৩৯ হাজার ২৮৫ জন রোগীর চিকিৎসা চলছে।
• তামিলনাডু : ভারতীয় রিজার্ভ ব্যাঙ্কের প্রাক্তন গভর্নর শ্রী রঙ্গরাজন বলেছেন, দু’মাসের মধ্যেই রাজ্যের আর্থিক হাল কোভিড-১৯ পূর্ববর্তী সময়ের মতো অবস্থায় এসে যাবে। শ্রী রঙ্গরাজনের নেতৃত্বে রাজ্য সরকার যে কমিটি গঠন করেছিল, সেই কমিটি মুখ্যমন্ত্রীর কাছে ২৫০ পাতার প্রতিবেদন গতকাল জমা দিয়েছে। এদিকে রাজ্যে গতকাল আরও ৬০ জনের করোনায় মৃত্যুর খবর মিলেছে।
• কর্ণাটক : কোভিড ওয়াররুম – এর তথ্যানুযায়ী, রাজ্যে করোনায় সুস্থতার হার বেড়ে ৮০.৩৫ শতাংশে পৌঁছেছে। মহামারীর সময় আশা কর্মীরা অগ্রভাগে থেকে কাজ করা সত্ত্বেও মাসিক ৪ হাজার টাকা ভাতার পরিবর্তে ১২ হাজার টাকার দাবি জানিয়েছিলেন। এ সত্ত্বেও তাঁদের ভাতায় কোনও বৃদ্ধি হয়নি।
• অন্ধ্রপ্রদেশ : এই প্রথম বিশাখাপত্তনম জেলায় গত ৫০ দিনের মধ্যে সোমবার ২০০ জনের কম ব্যক্তির নতুন করে আক্রান্ত হওয়ার খবর মিলেছে। এদিকে গুন্টুর জেলায় আক্রান্তের সংখ্যা গতকাল পর্যন্ত বেড়ে ৪৯ হাজার ৯০০ ছাড়িয়েছে।
• তেলেঙ্গানা : রাজ্যে গত ২৪ ঘন্টায় আরও ১০ জনের মৃত্যুর খবর মেলায় করোনায় মৃতের সংখ্যা বেড়ে ১ হাজার ৫২ হয়েছে। মোট আক্রান্তের সংখ্যা ১ লক্ষ ৭৪ হাজার ছাড়িয়েছে। নিশ্চিতভাবে করোনায় আক্রান্ত হয়েছেন ২৬ হাজার ৬৪৯ জন। নতুন স্বাভাবিক পরিস্থিতিকে মেনে নিয়ে রাজ্যে স্কুল-কলেজ পুনরায় খুলেছে।
• মহারাষ্ট্র : রাজ্যে গতকাল আরও ৩২ হাজার ৭ জন করোনা মুক্ত হয়েছেন। এর ফলে, সুস্থতার সংখ্যা বেড়ে ৯ লক্ষ ১৬ হাজার ছাড়িয়েছে। সুস্থতার হার বেড়ে হয়েছে ৭৪.৮৪ শতাংশ। মৃত্যু হার ২.৭ শতাংশ।
• গুজরাট : এই নিয়ে পরপর ৪ দিন রাজ্যে গত ২৪ ঘন্টার মধ্যে ১ হাজার ৪০০ জনেরও বেশি ব্যক্তি নতুন করে করোনায় সংক্রমিত হয়েছেন। আক্রান্তের সংখ্যা বেড়ে ১ লক্ষ ২৪ হাজার ছাড়িয়েছে। মৃত্যু হয়েছে ৩ হাজার ৩৩৯ জনের।
• রাজস্থান : রাজ্য সরকার কোভিড-১৯ রোগীদের সহায়তার জন্য হেল্পলাইন নম্বর ১৮১ চালু করেছে। এই হেল্পলাইনের মাধ্যমে রোগীরা চিকিৎসা এবং হাসপাতালে খালি শয্যা সংখ্যার বিষয়ে জানতে পারবেন। এদিকে রাজ্যে করোনায় সুস্থতার হার ৮২ শতাংশ ছাড়িয়েছে। রাজ্য স্বাস্থ্য দপ্তরের তথ্যানুযায়ী, মৃত্যু হার ১.৬ শতাংশ।
• ছত্তিশগড় : রাজ্যে গত তিন সপ্তাহে ৫৬ হাজার ৬৭৮ জন নতুন করে করোনায় আক্রান্ত হয়েছেন। এদিকে রাইপুর সহ প্রায় এক ডজন সর্বাধিক প্রভাবিত জেলায় এক সপ্তাহ থেকে দশ দিন পর্যন্ত নতুন করে লকডাউন কার্যকর করার সিদ্ধান্ত হয়েছে। গত তিন সপ্তাহে রাজ্যে ৪১৩ জনের করোনায় মৃত্যু হয়েছে।আক্রান্তের সংখ্যা ৮৮ হাজার ছাড়িয়েছে। এখনও পর্যন্ত মৃত্যু হয়েছে ৬৯০ জনের। রাজ্যে গত তিন সপ্তাহে ৬৪ শতাংশের বেশি মানুষ আক্রান্ত হয়েছেন এবং প্রায় ৬০ শতাংশ রোগীর মৃত্যু হয়েছে বলে খবর।
CG/BD/SB
(Visitor Counter : 227